CELEX: 32021R2290
Language: hr
Date: 2021-12-21 00:00:00
Title: Provedbena uredba Komisije (EU) 2021/2290 оd 21. prosinca 2021. o utvrđivanju pravila o metodama izračuna zajedničkih pokazatelja ostvarenja i pokazatelja rezultata utvrđenih u Prilogu I. Uredbi (EU) 2021/2115 Europskog parlamenta i Vijeća o utvrđivanju pravila o potpori za strateške planove koje izrađuju države članice u okviru zajedničke poljoprivredne politike (strateški planovi u okviru ZPP-a) i koji se financiraju iz Europskog fonda za jamstva u poljoprivredi (EFJP) i Europskog poljoprivrednog fonda za ruralni razvoj (EPFRR) te o stavljanju izvan snage uredbi (EU) br. 1305/2013 i (EU) br. 1307/2013

22.12.2021   
               
               
                  HR
               
               
                  Službeni list Europske unije
               
               
                  L 458/486
               
            
         PROVEDBENA UREDBA KOMISIJE (EU) 2021/2290
         оd 21. prosinca 2021.
         o utvrđivanju pravila o metodama izračuna zajedničkih pokazatelja ostvarenja i pokazatelja rezultata utvrđenih u Prilogu I. Uredbi (EU) 2021/2115 Europskog parlamenta i Vijeća o utvrđivanju pravila o potpori za strateške planove koje izrađuju države članice u okviru zajedničke poljoprivredne politike (strateški planovi u okviru ZPP-a) i koji se financiraju iz Europskog fonda za jamstva u poljoprivredi (EFJP) i Europskog poljoprivrednog fonda za ruralni razvoj (EPFRR) te o stavljanju izvan snage uredbi (EU) br. 1305/2013 i (EU) br. 1307/2013
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2021/2115 Europskog parlamenta i Vijeća od 2. prosinca 2021. o utvrđivanju pravila o potpori za strateške planove koje izrađuju države članice u okviru zajedničke poljoprivredne politike (strateški planovi u okviru ZPP-a) i koji se financiraju iz Europskog fonda za jamstva u poljoprivredi (EFJP) i Europskog poljoprivrednog fonda za ruralni razvoj (EPFRR) te o stavljanju izvan snage Uredbe (EU) br. 1305/2013 i Uredbe (EU) br. 1307/2013 (1), a posebno njezin članak 133.,
         budući da:
         
                     (1)
                  
                  
                     Uredbom (EU) 2021/2115 utvrđen je novi pravni okvir za zajedničku poljoprivrednu politiku (ZPP) kako bi se poboljšalo ostvarivanje ciljeva Unije u okviru ZPP-a. Tom uredbom utvrđeni su ciljevi Unije u okviru ZPP-a i definirane vrste intervencija kao i zajednički zahtjevi Unije koji se primjenjuju na države članice, istodobno ostavljajući fleksibilnost državama članicama u osmišljavanju intervencija koje će biti predviđene u njihovim strateškim planovima. Te strateške planove u okviru ZPP-a države članice moraju izraditi i svoje prijedloge tih planova podnijeti Komisiji do 1. siječnja 2022.
                  
               
                     (2)
                  
                  
                     U skladu s člankom 128. Uredbe (EU) 2021/2115 potrebno je utvrditi okvir uspješnosti da bi se omogućilo izvješćivanje, praćenje i evaluacija uspješnosti strateških planova u okviru ZPP-a tijekom njihove provedbe. U tu svrhu, u Prilogu I. Uredbi (EU) 2021/2115 utvrđeni su zajednički pokazatelji ostvarenja i rezultata, koji su osnova za mehanizam poravnanja s obzirom na uspješnost i mehanizam pregleda uspješnosti te za praćenje i evaluaciju ZPP-a. Stoga treba utvrditi jasna i zajednička pravila o metodama izračuna tih pokazatelja.
                  
               
                     (3)
                  
                  
                     Budući da su državama članicama za izradu nacrtâ strateških planova u okviru ZPP-a kako bi ih do 1. siječnja 2022. dostavile Komisiji potrebna pravila o metodama izračuna zajedničkih pokazatelja ostvarenja i pokazatelja rezultata, ova bi Uredba trebala stupiti na snagu sljedećeg dana od dana objave u Službenom listu Europske unije.
                  
               
                     (4)
                  
                  
                     Mjere predviđene u ovoj Uredbi u skladu su s mišljenjem Odbora za poljoprivredne fondove,
                  
               DONIJELA JE OVU UREDBU:
         
            Članak 1.
            Metode izračuna zajedničkih pokazatelja ostvarenja i pokazatelja rezultata utvrđene u Prilogu I. Uredbi (EU) 2021/2115 utvrđene su u Prilogu ovoj Uredbi.
         
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
            Ova je Uredba u cijelosti obvezujuća i izravno se primjenjuje u svim državama članicama.
         
         
            Sastavljeno u Bruxellesu 21. prosinca 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 435, 6.12.2021., str. 1.
         
      
      
         
            PRILOG
            
               METODE ZA IZRAČUN ZAJEDNIČKIH POKAZATELJA OSTVARENJA I REZULTATA UTVRĐENIH U PRILOGU I. UREDBI (EU) 2021/2115
            
            POKAZATELJI OSTVARENJA
            
               Metode izračuna pokazatelja ostvarenja koji se koriste za poravnanje s obzirom na uspješnost
            
            
                     
                        1.
                     
                     
                        Pri izračunu pokazatelja u svrhu poravnanje s obzirom na uspješnost, države članice uzimaju u obzir sljedeće:
                        
                                    (a)
                                 
                                 
                                    planiranje ostvarenja radi se na razini poljoprivredne financijske godine i to na sljedeći način:
                                    
                                                i.
                                             
                                             
                                                po intervenciji. Ako je za intervenciju utvrđeno nekoliko jediničnih iznosa, ostvarenja se mogu planirati po jediničnom iznosu, za skupine jediničnih iznosa ili za sve jedinične iznose. Ako je za jedan pokazatelj ostvarenja neke intervencije utvrđeno više od jedne mjerne jedinice, planovi se izrađuju po mjernoj jedinici;
                                             
                                          
                                                ii.
                                             
                                             
                                                po sektoru za intervencije u sektoru voća i povrća, sektoru hmelja, sektoru maslinovog ulja i stolnih maslina te u drugim sektorima iz članka 42. točke (f) uredbe (EU) 2021/2115;
                                             
                                          
                              
                                    (b)
                                 
                                 
                                    izvješća o ostvarenjima dostavljaju se za svaku poljoprivrednu financijsku godinu i izrađuju se za sve intervencije za koje su plaćanja izvršena u predmetnoj poljoprivrednoj financijskoj godini kako slijedi:
                                    
                                                i.
                                             
                                             
                                                po jediničnom iznosu;
                                             
                                          
                                                ii.
                                             
                                             
                                                po operativnom programu u sektoru voća i povrća, sektoru hmelja, sektoru maslinovog ulja i stolnih maslina te u drugim sektorima iz članka 42. točke (f) uredbe (EU) 2021/2115;
                                             
                                          
                              
                                    (c)
                                 
                                 
                                    ostvarenja generirana intervencijom planiraju se i prijavljuju samo jednom u okviru pokazatelja ostvarenja povezanog s tom intervencijom u strateškom planu u okviru ZPP-a;
                                 
                              
                                    (d)
                                 
                                 
                                    ako intervencija uključuje potporu u obliku bespovratnih sredstava i financijski instrument, pokazatelj ostvarenja izračunava se za svaki oblik potpore;
                                 
                              
                                    (e)
                                 
                                 
                                    prijavljena vrijednost ostvarenja odgovara udjelu stvarno plaćenih rashoda za to ostvarenje u predmetnoj poljoprivrednoj financijskoj godini. Za djelomično dovršene intervencije u danoj poljoprivrednoj financijskoj godini prijavljuju se djelomična ostvarenja.
                                 
                              
                  
               Prijavljivanje predujmova u pokazateljima ostvarenja koji se koriste za poravnanje s obzirom na uspješnost
            
            
                     
                        2.
                     
                     
                        Intervencije za koje su prije realizacije odgovarajućeg punog ostvarenja izvršena plaćanja u obliku predujmova iz članka 32. stavka 4. točke (a) i članka 32. stavka 5. te članka 44. stavka 3. Uredbe (EU) 2021/2116 Europskog parlamenta i Vijeća (1) ne uključuju se u godišnje izvješće o uspješnosti u skladu s člankom 128. Uredbe (EU) 2021/2115 za poljoprivrednu financijsku godinu u kojoj je izvršeno plaćanje predujma. Ti se predujmovi prijavljuju za poljoprivrednu financijsku godinu u kojoj je plaćanje za ostvarenje u cijelosti izvršeno.
                     
                  
               Izvješćivanje o agregiranim vrijednostima pokazatelja ostvarenja i vrijednostima pokazatelja ostvarenja O.3 i O.34 koji se koriste u svrhe praćenja, komunikacije i evaluacije
            
            
                     
                        3.
                     
                     
                        Pri izvješćivanju o agregiranim vrijednostima pokazatelja ostvarenja i drugih vrijednosti ostvarenja primjenjuje se sljedeće:
                        
                                    (a)
                                 
                                 
                                    pri izvješćivanju o pokazateljima ostvarenja koji se koriste za poravnanje s obzirom na uspješnost, države članice uključuju i sljedeće agregirane vrijednosti:
                                    
                                                i.
                                             
                                             
                                                ukupno ostvarenje po intervenciji ako je za intervenciju utvrđeno više jediničnih iznosa;
                                             
                                          
                                                ii.
                                             
                                             
                                                ukupno ostvarenje po mjernoj jedinici ako je za intervenciju utvrđeno više mjernih jedinica;
                                             
                                          
                                                iii.
                                             
                                             
                                                ukupno ostvarenje za svaku od vrsta intervencija ako jedna vrsta intervencije obuhvaća nekoliko intervencija;
                                             
                                          
                                                iv.
                                             
                                             
                                                ukupno ostvarenje po mjernoj jedinici i prema potrebi ukupno ostvarenje uz upotrebu zajedničke mjerne jedinice ako vrsta intervencije obuhvaća nekoliko intervencija čije se ostvarenje mjeri različitim mjernim jedinicama;
                                             
                                          
                                                v.
                                             
                                             
                                                za pokazatelje ostvarenja O.4, O.36 i O.37, ako intervencije ne pripadaju istoj vrsti intervencije, ukupno ostvarenje za te intervencije;
                                             
                                          
                              
                                    (b)
                                 
                                 
                                    Države članice svake godine izvještavaju o vrijednostima za sljedeće pokazatelje ostvarenja koji se ne upotrebljavaju za poravnanje s obzirom na uspješnost:
                                    
                                                i.
                                             
                                             
                                                pokazatelj ostvarenja O.3:
                                                
                                                            —
                                                         
                                                         
                                                            vrijednost tog pokazatelja navodi se po intervenciji i po vrsti intervencije;
                                                         
                                                      
                                                            —
                                                         
                                                         
                                                            navodi se ukupan broj korisnika potpore u okviru ZPP-a koji su poljoprivrednici i ukupan broj poljoprivrednika koji primaju izravna plaćanja;
                                                         
                                                      
                                                            —
                                                         
                                                         
                                                            ukupan broj korisnika potpore u okviru ZPP-a koji su poljoprivrednici navodi se razvrstan prema spolu;
                                                         
                                                      
                                                            —
                                                         
                                                         
                                                            uračunavaju se svi korisnici;
                                                         
                                                      
                                          
                                                ii.
                                             
                                             
                                                pokazatelj ostvarenja O.34:
                                                
                                                            —
                                                         
                                                         
                                                            navodi se ukupan broj hektara za koje je dodijeljena potpora u okviru ZPP-a i koji su obuhvaćeni relevantnim propisanim zahtjevima upravljanja (SMR) i standardima za dobre poljoprivredne i okolišne uvjete zemljišta (GAEC) utvrđenima u glavi III. poglavlju I., odjeljku 2. Uredbe (EU) 2021/2115 i ekološkim praksama utvrđenima u skladu s člancima 31. i 70. i s glavom III. poglavljem III. te uredbe, osim za intervencije planirane u drugim jedinicama;
                                                         
                                                      
                                                            —
                                                         
                                                         
                                                            navodi se ukupan broj hektara obuhvaćenih ekološkim praksama utvrđenima u skladu s člancima 31. i 70. i s glavom III. poglavljem III. Uredbe (EU) 2021/2115, osim za intervencije planirane u drugim jedinicama;
                                                         
                                                      
                                                            —
                                                         
                                                         
                                                            uračunavaju se svi hektari.
                                                         
                                                      
                                          
                              
                  
               Metode izračuna za agregirane vrijednosti pokazatelja ostvarenja koji se koriste u svrhe praćenja, komunikacije i evaluacije
            
            
                     
                        4.
                     
                     
                        Pri izračunu agregiranih vrijednosti pokazatelja ostvarenja, ostvarenja se uračunavaju kako slijedi:
                        
                                    (a)
                                 
                                 
                                    za agregirane vrijednosti pokazatelja ostvarenja za intervencije obuhvaćene integriranim administrativnim i kontrolnim sustavom iz članka 65. stavka 1. Uredbe (EU) 2021/2116 („integrirani sustav”) i za intervencije koje su u cijelosti isplaćene tijekom financijske godine i nisu obuhvaćene integriranim sustavom, ostvarenja se uvijek uračunavaju u cijelosti;
                                 
                              
                                    (b)
                                 
                                 
                                    za agregirane vrijednosti pokazatelja ostvarenja za intervencije koje nisu obuhvaćene integriranim sustavom i koje su plaćene u različitim obrocima tijekom nekoliko godina, uračunavaju se djelomična ostvarenja.
                                 
                              
                  
               Dodatno financiranje na nacionalnoj razini za pokazatelje ostvarenja
            
            
                     
                        5.
                     
                     
                        Ako je potpora dodijeljena kao dodatno financiranje na nacionalnoj razini iz članka 115. stavka 5. Uredbe (EU) 2021/2115 („dodatno financiranje na nacionalnoj razini”) primjenjuje se sljedeće:
                        
                                    (a)
                                 
                                 
                                    planirana ostvarenja uključuju ostvarenja generirana dodatnim financiranjem na nacionalnoj razini;
                                 
                              
                                    (b)
                                 
                                 
                                    ostvarenja generirana dodatnim financiranjem na nacionalnoj razini prijavljuju se odvojeno od ostvarenja generiranih javnim rashodima osim dodatnog financiranja na nacionalnoj razini;
                                 
                              
                                    (c)
                                 
                                 
                                    ostvarenja generirana dodatnim financiranjem na nacionalnoj razini ne uzimaju se u obzir u svrhu poravnanja s obzirom na uspješnost;
                                 
                              
                                    (d)
                                 
                                 
                                    ostvarenja generirana dodatnim financiranjem uzimaju se u obzir u izračunu agregiranih vrijednosti pokazateljâ ostvarenja u svrhe praćenja, komunikacije i evaluacije.
                                 
                              
                  
               Pravila za izbjegavanje dvostrukog uračunavanja pokazatelja ostvarenja koji se koriste u svrhe praćenja, komunikacije i evaluacije
            
            
                     
                        6.
                     
                     
                        Kako bi se pri izračunu agregiranih vrijednosti pokazatelja ostvarenja izbjeglo višestruko uračunavanje, primjenjuje se sljedeće:
                        
                                    (a)
                                 
                                 
                                    ako je jedinica ostvarenja obuhvaćena s više relevantnih intervencija, ili nekoliko operacija unutar jedne te iste intervencije, pri izračunu agregirane vrijednosti ta jedinica ostvarenja uračunava se samo jednom;
                                 
                              
                                    (b)
                                 
                                 
                                    agregirane vrijednosti za pokazatelje ostvarenja koje se odnose na intervenciju obuhvaćenu integriranim sustavom prijavljenu u godišnjem izvješću o uspješnosti za poljoprivrednu financijsku godinu N-1 uključuje broj jedinica za koje je plaćanje djelomično ili u potpunosti izvršeno u poljoprivrednoj financijskoj godini N-1 u vezi s intervencijama za koje su plaćanja zatražena u godini N-2;
                                 
                              
                                    (c)
                                 
                                 
                                    ako se primjenjuju prava na plaćanje ili najviši pragovi, države članice u okviru relevantnih pokazatelja ostvarenja prijavljuju relevantnu površinu koja je, nakon administrativnih kontrola a prije primjene tih pragova, utvrđena kao prihvatljiva za potporu.
                                 
                              
                  POKAZATELJI REZULTATA
            
               Veza između specifičnih ciljeva, pokazatelja rezultata i intervencija
            
            
                     
                        7.
                     
                     
                        U strateškom planu u okviru ZPP-a država članica utvrđuje veze između specifičnih ciljeva, pokazateljâ rezultatâ i intervencija kako slijedi:
                        
                                    (a)
                                 
                                 
                                    država članica utvrđuje vezu između pokazateljâ rezultatâ i specifičnih ciljeva. Pokazatelj rezultata može biti povezan s više specifičnih ciljeva;
                                 
                              
                                    (b)
                                 
                                 
                                    intervencije su povezane sa svim pokazateljima rezultatâ kojima doprinose izravno i znatno;
                                 
                              
                                    (c)
                                 
                                 
                                    samo one operacije unutar neke intervencije koje nekom pokazatelju rezultata doprinose izravno i znatno pripisuju se tom pokazatelju rezultata;
                                 
                              
                                    (d)
                                 
                                 
                                    jedna intervencija ili jedna operacija unutar neke intervencije može doprinositi za više pokazatelja rezultata;
                                 
                              
                                    (e)
                                 
                                 
                                    vrijednost ostvarenja generiranog nekom operacijom uvijek se u potpunosti pripisuje relevantnom pokazatelju ili relevantnim pokazateljima rezultatâ, uključujući i ako je povezana s više pokazatelja rezultata;
                                 
                              
                                    (f)
                                 
                                 
                                    ulaganja i obveze upravljanja koji doprinose istoj svrsi povezuju se sa zasebnim pokazateljima rezultata, osim pokazatelja rezultata R.43 i R.44;
                                 
                              
                                    (g)
                                 
                                 
                                    pokazatelj rezultata R.35 povezuje se s intervencijama u sektoru pčelarstva, među ostalim s vrstama intervencija iz članka 55. stavka 1. točke (b) Uredbe (EU) 2021/2115. Te intervencije prijavljuju se samo pod pokazateljem rezultata R.35;
                                 
                              
                                    (h)
                                 
                                 
                                    površine koje podliježu propisanim zahtjevima upravljanja (SMR) i standardima za dobre poljoprivredne i okolišne uvjete zemljišta (GAEC) ne uključuju se u izračun pokazatelja rezultata, osim pokazatelja rezultata R.4 koji je posebno osmišljen kako bi se iskazao udio poljoprivredne površine koji je obuhvaćen potporom dohotku u okviru ZPP-a i podložan ispunjenju uvjeta.
                                 
                              
                  
               Detaljne metode izračuna za pokazatelje rezultata
            
            
                     
                        8.
                     
                     
                        Pri planiranju i prijavljivanju pokazatelja rezultata u godišnjem izvješću o uspješnosti u obzir se uzimaju sljedeće točke:
                        
                                    (a)
                                 
                                 
                                    vrijednosti za pokazatelje rezultata izračunavaju se u cijelosti za poljoprivrednu financijsku godinu prvog plaćanja, čak i ako je u predmetnoj poljoprivrednoj financijskoj godini izvršeno samo djelomično plaćanje;
                                 
                              
                                    (b)
                                 
                                 
                                    odstupajući od točke (a), za pokazatelj rezultata R.37 vrijednosti se uračunavaju u cijelosti u vrijeme dovršetka operacije;
                                 
                              
                                    (c)
                                 
                                 
                                    vrijednosti koje se odnose na plaćanja u obliku predujmova iz članka 32. stavka 4. točke (a) i članka 32. stavka 5. te iz članka 44. stavka 2. drugog podstavka i članka 44. stavka 3. Uredbe (EU) 2021/2116 ne uračunavaju se u kvantifikaciju pokazatelja rezultata prije realizacije odgovarajućeg ostvarenja;
                                 
                              
                                    (d)
                                 
                                 
                                    godišnje vrijednosti izračunavaju se za pokazatelje rezultata R.4, R.5, R.6, R.7, R.8, R.11, R.12, R.13, R.14, R.19, R.20, R.21, R.22, R.23, R.24, R.25, R.29, R.30, R.31, R.33,R.34, R.43 i R.44;
                                 
                              
                                    (e)
                                 
                                 
                                    kumulativne vrijednosti izračunavaju se za pokazatelje rezultata R.1, R.2, R.3, R.9, R.10, R.15, R.16, R.17, R.18, R.26, R.27, R.28, R.32, R.35, R.36, R.37, R.38, R.39, R.40, R.41 i R.42;
                                 
                              
                                    (f)
                                 
                                 
                                    pokazatelj rezultata R.4 odnosi se na površinu obuhvaćenu svim vrstama intervencija u obliku izravnih plaćanja iz glave III. poglavlja II. Uredbe (EU) 2021/2115 i na potporu za područje pod prirodnim ili drugim ograničenjima specifičnima za određeno područje, kako je navedeno u članku 71. te uredbe, i za nepovoljni položaj specifičan za određeno područje koji proizlazi iz određenih obveznih zahtjeva kako je navedeno u članku 72. te uredbe;
                                 
                              
                                    (g)
                                 
                                 
                                    pokazatelj rezultata R.6 odnosi se na sve vrste intervencija u obliku izravnih plaćanja iz glave III. poglavlja II. Uredbe (EU) 2021/2115 osim posebnog plaćanja za pamuk iz članka 36. te uredbe;
                                 
                              
                                    (h)
                                 
                                 
                                    pokazatelj rezultata R.7 odnosi se na sve vrste intervencija u obliku izravnih plaćanja iz glave III. poglavlja II. Uredbe (EU) 2021/2115 osim posebnog plaćanja za pamuk iz članka 36. te uredbe i potpore za područja pod prirodnim ili drugim ograničenjima specifičnima za određeno područje, kako je navedeno u članku 71. te uredbe, i za nepovoljni položaj specifičan za određeno područje koji proizlazi iz određenih obveznih zahtjeva kako je navedeno u članku 72. te uredbe;
                                 
                              
                                    (i)
                                 
                                 
                                    odstupajući od točke (h), pri osmišljavanju intervencija u skladu s člankom 72. Uredbe (EU) 2021/2115 za potporu samo za šumska područja, takve intervencije mogu se povezati s pokazateljem rezultata R.30 ako su ispunjeni sljedeći uvjeti:
                                    
                                                —
                                             
                                             
                                                nisu osmišljene nikakve intervencije za poljoprivredna područja pod prirodnim ili drugim ograničenjima specifičnima za određeno područje iz članka 71. Uredbe (EU) 2021/2115; i
                                             
                                          
                                                —
                                             
                                             
                                                članak 22. stavak 2. Uredbe (EU) 2021/2115 ne primjenjuje se za područja određena u skladu s člankom 32. Uredbe (EU) br. 1305/2013 Europskog parlamenta i Vijeća (2);
                                             
                                          
                              
                                    (j)
                                 
                                 
                                    pokazatelj rezultata R.38 odnosi se na intervencije za LEADER iz članka 77. stavka 1. točke (b) Uredbe (EU) 2021/2115. U svojem strateškom planu u okviru ZPP-a, ako ga podnosi na odobravanje u skladu s člankom 118. Uredbe (EU) 2021/2115, država članica za pokazatelj rezultata R.38 utvrđuje cilj u kojem navodi očekivano ruralno stanovništvo obuhvaćeno strategijama lokalnog razvoja pod vodstvom zajednice iz članka 32. Uredbe (EU) 2021/1060 Europskog parlamenta i Vijeća (3). Nakon odabira svih strategija lokalnog razvoja u okviru strateškog plana u okviru ZPP-a, predmetna država članica prema potrebi mijenja svoj strateški plan u okviru ZPP-a kako bi postojećim ciljnim vrijednostima dodala dodatne doprinose koji se očekuju od primjene odabranih strategija lokalnog razvoja. To može uključivati dodatne veze između intervencija za LEADER i zajedničkih pokazatelja rezultatâ utvrđenih u Prilogu I. Uredbi (EU) 2021/2115;
                                 
                              
                                    (k)
                                 
                                 
                                    s površinom povezani pokazatelji rezultata R.12, R.14, R.19, R.20, R.21, R.22, R.23, R.24, R.29, R.31, R.33 i R.34 odnose se samo na dobrovoljne poljoprivredne prakse korisne za okoliš koje nadilaze obvezne zahtjeve koji se plaćaju u hektarima u okviru ekoshema iz članka 31. Uredbe (EU) 2021/2115, obveze u području poljoprivrede, okoliša i klime iz članka 70. Uredbe (EU) 2021/2115 i relevantne intervencije u određenim sektorima iz glave III. poglavlja III. Uredbe (EU) 2021/2115;
                                 
                              
                                    (l)
                                 
                                 
                                    odstupajući od točke (k), države članice mogu povezati pokazatelje rezultata R.12, R.14, R.19, R.20, R.21, R.22, R.23, R.24, R.29, R.31, R.33 i R.34 i s intervencijama koje nisu navedene u točki (k), pod uvjetom da prakse koje se podupiru nadilaze relevantne obvezne zahtjeve te znatno i izravno doprinose relevantnim pokazateljima rezultata;
                                 
                              
                                    (m)
                                 
                                 
                                    pri izračunu pokazatelja rezultata uzima se u obzir dodatno financiranje na nacionalnoj razini.
                                 
                              
                  
               Pravila za izbjegavanje dvostrukog uračunavanja pokazatelja rezultata
            
            
                     
                        9.
                     
                     
                        Kako bi se pri izračunu pokazatelja rezultata izbjeglo dvostruko uračunavanje, primjenjuje se sljedeće:
                        
                                    (a)
                                 
                                 
                                    ako je jedinica koja doprinosi kvantifikaciji pokazatelja rezultata obuhvaćena s nekoliko intervencija, ili nekoliko operacija unutar jedne te iste intervencije, koja je povezana s jednim te istim pokazateljem rezultata, pri kvantifikaciji pokazatelja rezultata ta se jedinica uračunava samo jednom;
                                 
                              
                                    (b)
                                 
                                 
                                    pokazatelji rezultata koji se odnose na intervenciju obuhvaćenu integriranim sustavom prijavljeni u godišnjem izvješću o uspješnosti za poljoprivrednu financijsku godinu N-1 uključuju broj jedinica za koje je plaćanje djelomično ili u potpunosti izvršeno u poljoprivrednoj financijskoj godini N-1 u odnosu na intervencije za koje su plaćanja zatražena u godini N-2;
                                 
                              
                                    (c)
                                 
                                 
                                    ako se primjenjuju prava na plaćanje ili najviši pragovi, države članice u okviru relevantnih pokazatelja rezultata prijavljuju relevantnu površinu koja je, nakon administrativnih kontrola, a prije primjene tih pragova, utvrđena kao prihvatljiva za potporu;
                                 
                              
                                    (d)
                                 
                                 
                                    odstupajući od točke (a), dvostruko uračunavanje može se prihvatiti za pokazatelje rezultata R.1, R.2, R.3, R.10 i R.28.
                                 
                              
                  
               Nazivnici pokazatelja rezultata
            
            
                     
                        10.
                     
                     
                        U pogledu nazivnikâ primjenjuje se sljedeće:
                        
                                    (a)
                                 
                                 
                                    vrijednosti pokazatelja konteksta koje se upotrebljavaju kao nazivnici pokazatelja rezultata utvrđuju se za cijelo razdoblje strateškog plana u okviru ZPP-a. U propisno opravdanim slučajevima, države članice mogu ažurirati te vrijednosti u sklopu izmjene strateškog plana ZPP-a u skladu s člankom 119. Uredbe (EU) 2021/2115;
                                 
                              
                                    (b)
                                 
                                 
                                    odstupajući od točke (a), u svrhu izvješćivanja nazivnici za pokazatelje rezultata R.6, R.7 i R.11 ažuriraju se svake godine.
                                 
                              
                  
               Raščlamba pokazatelja rezultata u svrhu izvješćivanja
            
            
                     
                        11.
                     
                     
                        Država članica prijavljuje samo jednu vrijednost po relevantnom pokazatelju rezultata. Odstupajući od prve rečenice, obvezne su sljedeće raščlambe:
                        
                                    (a)
                                 
                                 
                                    po sektorima, za pokazatelj rezultata R.11;
                                 
                              
                                    (b)
                                 
                                 
                                    po potkategorijama, za pokazatelj rezultata R.17;
                                 
                              
                                    (c)
                                 
                                 
                                    po prelascima na ekološku proizvodnju i po njezinom održavanju, za pokazatelj rezultata R.29;
                                 
                              
                                    (d)
                                 
                                 
                                    po vrstama površina, za pokazatelj rezultata R.33;
                                 
                              
                                    (e)
                                 
                                 
                                    po spolu, za pokazatelj rezultata R.36;
                                 
                              
                                    (f)
                                 
                                 
                                    po vrstama životinja, za pokazatelje rezultata R.43 i R.44.
                                 
                              
                  
               Koeficijenti za preračunavanje životinja u uvjetna grla
            
            
                     
                        12.
                     
                     
                        Sljedeće točke primjenjuju se na upotrebu koeficijenata za preračunavanje:
                        
                                    (a)
                                 
                                 
                                    koeficijenti Eurostat-a za preračunavanje životinja u uvjetna grla upotrebljavaju se za pokazatelje ostvarenja i pokazatelje rezultata, prema potrebi;
                                 
                              
                                    (b)
                                 
                                 
                                    Odstupajući od točke (a), mogu se upotrebljavati pojednostavnjeni koeficijenti za preračunavanje navedeni u sljedećoj tablici:
                                    
                                                Vrsta
                                             
                                             
                                                Starost/kategorija
                                             
                                             
                                                Koeficijent
                                             
                                          
                                                Goveda
                                             
                                             
                                                do šest mjeseci
                                             
                                             
                                                0,4 
                                             
                                          
                                                 
                                             
                                             
                                                od šest mjeseci do 2 godine
                                             
                                             
                                                0,6 
                                             
                                          
                                                 
                                             
                                             
                                                više od 2 godine
                                             
                                             
                                                1,0 
                                             
                                          
                                                Kopitari
                                             
                                             
                                                više od 6 mjeseci
                                             
                                             
                                                1,0 
                                             
                                          
                                                Ovce i koze
                                             
                                             
                                                 
                                             
                                             
                                                0,15 
                                             
                                          
                                                Svinje
                                             
                                             
                                                rasplodne krmače > 50 kg
                                             
                                             
                                                0,5 
                                             
                                          
                                                 
                                             
                                             
                                                ostale svinje
                                             
                                             
                                                0,3 
                                             
                                          
                                                Perad
                                             
                                             
                                                 
                                             
                                             
                                                 
                                             
                                          
                                                 
                                             
                                             
                                                nesilice
                                             
                                             
                                                0,014 
                                             
                                          
                                                 
                                             
                                             
                                                ostala perad
                                             
                                             
                                                0,03 
                                             
                                          
                              
                                    (c)
                                 
                                 
                                    koeficijente za preračunavanje navedene u tablici iz točke (b) može se povećati ili smanjiti u propisno opravdanim slučajevima i objasniti u strateškom planu u okviru ZPP-a uzimajući u obzir znanstvene dokaze;
                                 
                              
                                    (d)
                                 
                                 
                                    u propisno opravdanim slučajevima u tablicu iz točke (b) iznimno se mogu dodati i druge kategorije životinja, a koeficijente za preračunavanje za te kategorije treba utvrditi i objasniti u strateškom planu ZPP-a uzimajući u obzir znanstvene dokaze.
                                 
                              
                  
               (1)  Uredba (EU) 2021/2116 Europskog parlamenta i Vijeća od 2. prosinca 2021. o financiranju i nadzoru zajedničke poljoprivredne politike te upravljanju njome i o stavljanju izvan snage Uredbe (EU) br. 1306/2013 (SL L 435, 6.12.2021., str. 187.).
            
               (2)  Uredba (EU) br. 1305/2013. Europskog parlamenta i Vijeća od 17. prosinca 2013. o potpori ruralnom razvoju iz Europskog poljoprivrednog fonda za ruralni razvoj (EPFRR) i stavljanju izvan snage Uredbe Vijeća (EZ) br. 1698/2005 (SL L 347, 20.12.2013., str. 487).
            
               (3)  Uredba (EU) 2021/1060 Europskog parlamenta i Vijeća od 24. lipnja 2021. o utvrđivanju zajedničkih odredaba o Europskom fondu za regionalni razvoj, Europskom socijalnom fondu plus, Kohezijskom fondu, Fondu za pravednu tranziciju i Europskom fondu za pomorstvo, ribarstvo i akvakulturu te financijskih pravila za njih i za Fond za azil, migracije i integraciju, Fond za unutarnju sigurnost i Instrument za financijsku potporu u području upravljanja granicama i vizne politike (SL L 231, 30.6.2021., str. 159.).